NAKON svih ljubavnih avantura u čak deset zabavnih sezona, najdugovječniji show u Hrvatskoj prešao je granice. Ljubav će se u 11. sezoni rađati na čak četiri kontinenta, gdje žive farmeri hrvatskih korijena, koji dolaze iz Sjeverne Amerike, Europe, Australije, pa čak i egzotične južne Amerike. Tko su Hrvati iz bijelog svijeta koji žude za ljubavlju, gledatelji će doznati večeras od 21 sat na RTL-u.

Daniel Granja (25) Ekvador

Daniel je rođen u Guayaquilu, a s obitelji živi na farmi u srcu džungle, pet minuta od plaže. Obožava sport, surfa na valovima i trenira jiu-jitsu, a uzgaja egzotično voće. Namjerava se skrasiti u Hrvatskoj i traži Hrvaticu koja bi mu bila vjerna te posvećena obitelji.

Darinka Ljubica Goravica (52), Iquique, Čile

Darinka je rođena u Čileu, ali potječe iz Dubrovnika gdje je i živjela do poslije Domovinskog rata. Udovica je 22 godine te ima dvoje djece i vlasnica je turističke agencije u Iquiqueu. Osim svakodnevnog posla, vikendom odlazi na svoju farmu, gdje se bavi uzgojem manga, avokada, limuna, a imanje se nalazi u oazi pustinje Atacama.

Domino Santro (61), Berlin, Njemačka

Tekst se nastavlja ispod oglasa

Domino je rođeni Zagrepčanin koji je proputovao cijeli svijet i skrasio se u Berlinu. Ondje živi minimalistički, bez vode u kući, a uzgaja trešnje, šljive, breskve, jagode te, uz bavljenje poljoprivredom i voćarstvom, pjeva u zboru, svira četiri instrumenta, piše i obožava žene. Ženio se i razvodio četiri puta, a ukupno ima devetero djece.

Srećko Ponjavic (33), Lethbridge, Kanada

Srećko je Kanađanin treće generacije, a potječe iz tradicionalne hrvatske obitelji. Radi na farmi sa svojim ocem gdje na 130 hektara uzgajaju pšenicu, šećernu trsku, a bave se i stočarstvom. Osim toga, Srećko radi kao menadžer za financijske usluge u prodavaonici automobila.

Jack Vukoja (51), Wallan, Australija

Jack je iz Hrvatske došao s roditeljima kada je imao samo šest mjeseci. Vlasnik je građevinske firme, a bavi se uzgojem ovaca na svojoj farmi te u slobodno vrijeme sakuplja old-timer aute. Od partnerice želi da ga nadahnjuje i čini boljom osobom te da je zabavna, tolerantna i pouzdana.